शतपथब्राह्मणम्/काण्डम् ११/अध्यायः ४/ब्राह्मणं ३
११.४.३ मित्रविन्दा इष्टिः

प्रजापतिर्वै प्रजाः सृजमानोऽतप्यत । तस्माच्छ्रान्तात्तेपानाच्छ्रीरुदक्रामत्सा दीप्यमाना
भ्राजमाना लेलायन्त्यतिष्ठत्तां दीप्यमानां भ्राजमानां लेलायन्तीं देवा अभ्यध्यायन् - ११.४.३.१

ते प्रजापतिमब्रुवन्  हनामेमामेदमस्या ददामहा इति स होवाच स्त्री वा एषा यच्छ्रीर्न वै स्त्रियं घ्नन्त्युत त्वा अस्या जीवन्त्या एवाददत इति - ११.४.३.२

तस्या अग्निरन्नाद्यमादत्त  सोमो राज्यं वरुणः साम्राज्यं मित्रः क्षत्रमिन्द्रो बलं बृहस्पतिर्ब्रह्मवर्चसं सविता राष्ट्रं पूषा भगं सरस्वती पुष्टिं त्वष्टा रूपाणि - ११.४.३.३

सा प्रजापतिमब्रवीत्  आ वै म इदमदिषतेति स होवाच यज्ञेनैनान्पुनर्याचस्वेति - ११.४.३.४

सैतां दशहविषमिष्टिमपश्यत्  आग्नेयमष्टाकपालं पुरोडाशं सौम्यं चरुं वारुणं दशकपालं पुरोडाशं मैत्रं चरुमैन्द्रमेकादशकपालं पुरोडाशं बार्हस्पत्यं चरुं सावित्रं द्वादशकपालं वाष्टाकपालं वा पुरोडाशं पौष्णं चरुं सारस्वतं चरुं त्वाष्ट्रं दशकपालं पुरोडाशम् - ११.४.३.५

तानेतयानुवाक्ययाऽन्ववदत्  अग्निः सोमो वरुणो मित्रऽ इन्द्रो बृहस्पतिः सविता यः
सहस्री। पूषा नो गोभिरवसा सरस्वती त्वष्टा रूपाणि समनक्तु यज्ञैरिति ते प्रत्युपातिष्ठन्त - ११.४.३.६

तानेतया याज्यया  परस्तात्प्रतिलोमं प्रत्यैत्त्वष्टा रूपाणि ददती सरस्वती पूषा भगं सविता मे ददातु । बृहस्पतिर्दददिन्द्रो बलं मे मित्रं क्षत्रं वरुणः सोमो अग्निरिति ते पुनर्दानायाध्रियन्त - ११.४.३.७

सैतानुपहोमानपश्यत् ।  अग्निरन्नादोऽन्नपतिरन्नाद्यमस्मिन्यज्ञे मयि दधातु स्वाहेत्याहुतिमेवादायाग्निरुदक्रामत्पुनरस्या अन्नाद्यमददात् - ११.४.३.८

सोमो राजा राजपतिः  राज्यमस्मिन्यज्ञे मयि दधातु स्वाहेत्याहुतिमेवादाय सोम उदक्रामत्पुनरस्यै राज्यमददात् - ११.४.३.९

वरुणः सम्राट्सम्राट्पतिः  साम्राज्यमस्मिन्यज्ञे मयि दधातु स्वाहेत्याहुतिमेवादाय वरुण उदक्रामत्पुनरस्यै साम्राज्यमददात् - ११.४.३.१०

मित्रः क्षत्रं क्षत्रपतिः  क्षत्रमस्मिन्यज्ञे मयि दधातु स्वाहेत्याहुतिमेवादाय मित्रऽ उदक्रामत्पुनरस्यै क्षत्रमददात् - ११.४.३.११

इन्द्रो बलं बलपतिः  बलमस्मिन्यज्ञे मयि दधातु स्वाहेत्याहुतिमेवादायेन्द्र उदक्रामत्पुनरस्यै बलमददात् - ११.४.३.१२

बृहस्पतिर्ब्रह्म ब्रह्मपतिः  ब्रह्मवर्चसमस्मिन्यज्ञे मयि दधातु स्वाहेत्याहुतिमेवादाय बृहस्पतिरुदक्रामत्पुनरस्यै ब्रह्मवर्चसमददात् - ११.४.३.१३

सविता राष्ट्रं राष्ट्रपतिः  राष्ट्रमस्मिन्यज्ञे मयि दधातु स्वाहेत्याहुतिमेवादाय सवितोदक्रामत्पुनरस्यै राष्ट्रमददात् - ११.४.३.१४

पूषा भगं भगपतिः  भगमस्मिन्यज्ञे मयि दधातु स्वाहेत्याहुतिमेवादाय पूषोदक्रामत्पुनरस्यै भगमददात् - ११.४.३.१५

सरस्वती पुष्टिं पुष्टिपतिः  पुष्टिमस्मिन्यज्ञे मयि दधातु स्वाहेत्याहुतिमेवादाय सरस्वत्युदक्रामत्पुनरस्यै पुष्टिमददात् - ११.४.३.१६

त्वष्टा रूपाणां रूपकृद्रूपपतिः  रूपेण पशूनस्मिन्यज्ञे मयि दधातु स्वाहेत्याहुतिमेवादाय त्वष्टोदक्रामत्पुनरस्यै रूपेण पशूनददात्। - ११.४.३.१७

ता वा एताः।  दश देवता दश हवींषि दशाहुतयो दश दक्षिणा दशंदशिनी विराट्छ्रीर्विराट्छ्रियां  हैतद्विराज्यन्नाद्ये प्रतितिष्ठति। - ११.४.३.१८

तस्यै पञ्चदश सामिधेन्यो भवन्ति  उपांशु देवता यजति पञ्च प्रयाजा भवन्ति त्रयोऽनुयाजा एकं समिष्टयजुः पुष्टिमन्तावाज्यभागावग्निना रयिमश्नवत्पोषमेव दिवेदिवे यशसं वीरवत्तमम्  गयस्फानो अमीवहा वसुवित्पुष्टिवर्धनः  सुमित्रः सोम नो भवेति  सहस्रवत्यौ संयाज्ये नू नो रास्व सहस्रवत्तोकवत्पुष्टिमद्वसु  द्युमदग्ने सुवीर्यं वर्षिष्ठमनुपक्षितम्  उत नो ब्रह्मन्नविष उक्थेषु देवहूतमः । शं नः शोचा मरुद्वृधोऽग्ने सहस्रसातम इति - ११.४.३.१९

तां हैतां गोतमो राहूगणः  विदां चकार सा ह जनकं वैदेहं प्रत्युत्ससाद तां हाङ्गजिद्ब्राह्मणेष्वन्वियेष तामु ह याज्ञवल्क्ये विवेद स होवाच सहस्रं भो याज्ञवल्क्य दद्मो यस्मिन्वयं त्वयि मित्रविन्दामन्वविदामेति विन्दते मित्रं राष्ट्रमस्य भवत्यप पुनर्मृत्युं जयति सर्वमायुरेति य एवं विद्वानेतयेष्ट्या यजते यो वैतदेवं वेद - ११.४.३.२०